Davlat mulki obyektlarini samarali boshqarishni ta’minlashga doir qo‘shimcha chora-tadbirlar to‘g‘risida

Davlat mulki obyektlarini yanada samarali boshqarishni ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi tomonidan Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, shuningdek manfaatdor vazirliklar va idoralar bilan birgalikda ijtimoiy infratuzilmaning ularni xususiylashtirishda tasarruf etish huquqisiz foydalanish uchun tashkilotlarga berilgan va tashkilotlar hududidan tashqarida joylashgan davlat obyektlari (keyingi o‘rinlarda davlat mulki obyektlari deb ataladi) xatlovdan o‘tkazilganligi ma’lumot uchun qabul qilinsin.
 2. O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi, Iqtisodiyot vazirligi, Moliya vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklarining davlat mulki obyektlaridan yanada oqilona foydalanish va ularni tasarruf etish to‘g‘risidagi takliflariga rozilik berilsin, ularda quyidagilar: 
 1-ilovaga* muvofiq davlat mulki obyektlarini belgilangan tartibda sotish;
 2-ilovaga* muvofiq davlat mulki obyektlarini operativ boshqarish huquqi bilan davlat organlariga, shuningdek keyinchalik ulardan samarali foydalanish uchun tashkilotlarga bepul berish;
 3-ilovaga* muvofiq davlat mulki obyektlarini xo‘jalik boshqaruvi organlari ustav kapitaliga berish;
 4-ilovaga* muvofiq davlat mulki obyektlarini vakolatli organlarning xulosasi va tumanlar (shaharlar) hokimliklarining qaroriga ko‘ra buzib tashlash nazarda tutilgan.
 3. O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi:
 ushbu qarorga 1-ilovada nazarda tutilgan davlat mulki obyektlarini baholash va sotuvga qo‘yish jadvallarini bir oy muddatda tasdiqlasin;
 tegishli davlat va xo‘jalik boshqaruvi organlari, mahalliy ijro etuvchi hokimiyat organlari bilan birgalikda ushbu qarorga 3-ilovada nazarda tutilgan davlat aktivlari xo‘jalik boshqaruvi organlarining ustav kapitaliga belgilangan tartibda berilishini ta’minlasin.
 4. Ushbu qarorga 2-ilovada ko‘rsatilgan O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi hamda uning hududiy boshqarmalari, Favqulodda vaziyatlar vazirligi, Qoraqalpog‘iston Respublikasi Vazirlar Kengashi, viloyatlar, shaharlar va tumanlar hokimliklari bir oy muddatda tegishli davlat mulki obyektlari qabul qilib olinishi-topshirilishini, shuningdek keyinchalik ulardan samarali foydalanilishini ta’minlasinlar.
 5. Qoraqalpog‘iston Respublikasi Vazirlar Kengashi va viloyatlar hokimliklari O‘zbekiston Respublikasi Davlat arxitektura va qurilish qo‘mitasi bilan birgalikda ushbu qarorga 4-ilovada nazarda tutilgan davlat mulki obyektlarini buzish jadvallarini bir oy muddatda tasdiqlasinlar.
 6. Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari manfaatdor vazirliklar va idoralar, xo‘jalik boshqaruvi organlari bilan birgalikda 5-ilovaga* muvofiq davlat mulki obyektlaridan — turar joy binolaridan samarali foydalanish, shu jumladan ularni ustuvor huquq bilan ushbu turar joy binolarida yashayotgan fuqarolarga xususiylashtirib berish masalalarini bir oy muddatda ko‘rib chiqsinlar. 
 7. Vazirlar Mahkamasining “Davlat mulki obyektlaridan samarali va oqilona foydalanish bo‘yicha qo‘shimcha chora-tadbirlar to‘g‘risida” 2015-yil 9-oktabrdagi 289-son qaroriga 3-ilovaning 59 — 62-pozitsiyalari chiqarib tashlansin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov zimmasiga yuklansin.